Catarroja renova les ajudes per al pagament de la vivenda al municipi
03 jun 2021

L'Ajuntament de Catarroja ja ha fet pública la convocatòria d'ajudes al pagament del lloguer i de la hipoteca d'enguany. Per cinqué any consecutiu, la regidoria de Vivenda ha posat en marxa esta mesura, que pretén evitar la pèrdua de la vivenda habitual d'aquelles famílies amb pocs ingressos.

Enguany, el pressupost de les subvencions  será de 100.000 euros. Als 70.000 habituals s’han d’afegir 30.000 euros més que es van aprobar en l’anterior ple. Aquest import servirà per ajudar a les persones beneficiàries a pagar part de les despeses del lloguer o de la hipoteca de la seua vivenda. Les ajudes suposaran el pagament de fins al 40% del lloguer o la hipoteca de l'habitatge habitual, amb un import màxim de 1200 €. El període de cobertura serà de gener a desembre del 2021 i es farà efectiu en un únic pagament a final d’any.

Per a optar a la subvenció caldrà ser major d'edat, estar almenys un any empadronat a Catarroja, ser titular del contracte de lloguer o d'una hipoteca i estar al corrent dels pagaments, així com de les obligacions tributàries. Així mateix, també es tindrà en compte que els ingressos de la unitat de convivència no superen els previstos a les bases de la convocatòria. En el cas de les dones víctimes de violència de gènere no será necessari el periode d’un any empadronades.

"Esta convocatòria continua el treball realitzat per l’actual equip de govern per prevenir que les famílies puguen arribar a situacions de vulnerabilitat i garantir el dret a l'habitatge. Amb una situació complicada com la d’enguany no només hem mantingut l'import de la partida sino que l’hem pujat 30.000 euros més. Som conscients que la COVID19 ha colpejat moltes economies familiars i a joves que volen independitzar-se," explica Beatriz Sierra, regidora d’Habitatge.